b'\n_START_ARTICLE_\nPaavo Nurmi Games\n_START_SECTION_\nPaavo Nurmi Turku Oy\n_START_PARAGRAPH_\nVuonna 2013 perustettiin Paavo Nurmi Turku Oy, jonka teht\xc3\xa4v\xc3\xa4n\xc3\xa4 on s\xc3\xa4ilytt\xc3\xa4\xc3\xa4 Paavo Nurmen kulttuuri- ja urheiluperint\xc3\xb6\xc3\xa4 monipuolisella ja kiinnostavalla tavalla. Uuden yhti\xc3\xb6n omistavat paikalliset urheiluseurat, Suomen Urheiluliitto Oy, Turun kaupunki ja Paavo Nurmen poika Matti Nurmi. Yhti\xc3\xb6n tavoitteena on rakentaa Paavo Nurmi Gamesista maailmanlaajuisesti kilpailukykyinen tapahtumakokonaisuus. Kunnianhimoisena tavoitteena on nostaa vuonna 2017 uudistuva Paavo Nurmi Games kansainv\xc3\xa4liseen IAAF:n Timanttiliiga -sarjaan. Syksyll\xc3\xa4 2013 tavoitteesta toteutui ensimm\xc3\xa4inen askel, kun Euroopan yleisurheiluliitto nosti vuoden 2014 kisatapahtuman osaksi liiton korkeimpaa EA Premium Permit Meeting -sarjaa._NEWLINE_IAAF:n kilpailurankingin perusteella Paavo Nurmi Games oli vuonna 2015 34. paras yksip\xc3\xa4iv\xc3\xa4inen tai kutsukilpailu maailmassa. Pisteit\xc3\xa4 rankingissa jaetaan saavutettujen tulosten, osallistujien tason ja maailmanenn\xc3\xa4tysten perusteella.'